## El Consell aprova una modificació per a agilitzar la concessió de les ajudes directes per la pèrdua de béns de primera necessitat a les persones afectades per la riuada

*** S’amplia el termini de presentació de les sol·licituds i es redistribuïx l’import global per a incrementar fins als 102 milions d’euros la consignació de 2024 amb la finalitat d’atendre el ritme actual de tramitació
* L’objectiu és garantir que les ajudes arriben com més prompte millor i de manera senzilla a les persones beneficiàries**

El Consell ha aprovat una modificació del Decret 163/2024, de 4 de novembre, del Consell, pel qual s’aproven les bases reguladores i el procediment de concessió directa d’ajudes urgents per a pal·liar la pèrdua de béns de primera necessitat de les persones físiques produïda per la riuada.

L’objectiu del nou decret és atendre les necessitats de les persones afectades i garantir que les ajudes puguen arribar com més prompte millor i de manera senzilla.

En concret, estos canvis permeten, en primer lloc, ampliar el termini màxim de presentació de les sol·licituds d’ajuda, tant per als municipis detallats inicialment com per a aquells que van ser ampliats posteriorment a través de la Resolució de la Conselleria de Justícia de 19 de novembre de 2024.

D’esta manera, el termini màxim per a presentar sol·licituds s’amplia del 16 de desembre de 2024 al 2 de gener de 2025, i, en el cas dels municipis ampliats posteriorment, fins al 20 de gener de 2025. Estos últims són Carcaixent, Castelló, Chulilla, l’Énova, Manuel, Millares, la Pobla Llarga, Rafelguaraf, Senyera i Tous.

En segon lloc, s’ha produït una modificació pressupostària amb la finalitat de poder atendre el volum de sol·licituds d’ajuda i resoldre-les al més prompte possible. L’import global de les ajudes ascendix a 200 milions d’euros. L’anualitat d’enguany s’ha incrementat en 42 milions d’euros, de manera que passa de 60 a 102 milions, i els altres 98 milions queden consignats per a 2025. D’esta manera, més de la mitat de les ajudes s’abonaran durant este mes de desembre.

Finalment, s’introduïx un nou article que habilita l’òrgan gestor de les ajudes per a exercir la comprovació i la verificació de dades. A l’efecte d’agilitzar la tramitació de les ajudes i evitar el frau en el pagament, l’òrgan gestor podrà accedir a les dades d’identificació, cadastre, residència i qualsevol altra informació que permeta comprovar que la vivenda ha sigut greument afectada, així com la titularitat dels comptes bancaris. Així mateix, se’l dota de la possibilitat d’efectuar, en l’exercici de les seues competències, les verificacions necessàries per a comprovar l’exactitud de les dades aportades o declarades per les persones interessades.

Estes comprovacions es realitzaran sense perjuí del dret d’oposició en els termes establits en la informació de protecció de dades que consta en el formulari de petició de l’ajuda.

Fecha: 04/12/2024